Skep werk om menseregte te bevorderGrafika: Mnn.com Die vakbond Solidariteit het Woensdag gesê dat werk, en nie “hardnekkige” rassewetgewing of grondhervorming nie, menseregte ten grondslag lê. Volgens dr. Eugene Brink, politieke ontleder verbonde aan die Solidariteit Navorsingsinstituut, is regte sonder menswaardigheid nie werklik menseregte nie en is werk een van die vernaamste maniere om menswaardigheid aan mense te verleen. “Die Pew-navorsingsinstituut se 2016-studie dui daarop dat Suid-Afrikaners se grootste rede tot kommer voor die deur van werkloosheid en misdaad gelê kan word en daarom moet dit ’n prioriteit wees om dringend werk te begin skep,” het Brink gesê. Volgens Brink ry onverantwoordelike uitlatings deur politici en beleid oor grond egter werkskepping in die wiele omdat dit eiendomsreg in die gedrang bring en beleggers sodoende afskrik. “Sowel die ANC as die EFF stel met die aanhoudende getokkel op grondhervorming strooipoppe op wat die aandag van die werklike probleme in die land, naamlik armoede en werkloosheid, aflei,” het Brink verduidelik. Die regering se huidige stel beleidsrigtings gaan boonop nie daarin slaag om die werkloosheidsyfer van bo 27% te tem nie. “Die daarstel van sosialistiese beleid, beleidsonsekerheid en rassewetgewing moet gestaak word, terwyl die regerende party korrupsie in eie geledere moet vasvat sodat vertroue in die ekonomie herstel kan word en die sakesektor weer met vertroue kan belê.” Brink wys daarop dat onderwys ’n sleutelrol hierin speel en daarom moet skole as platforms vir werk reggeruk word. “Ongelukkig sit ons in Suid-Afrika met die werklikheid dat sowat 80% van ons skole tans disfunksioneel is wat direk tot die werkloosheidskrisis bydra,” het Brink gesê. “Meer mense wat werk, beteken ook minder mense wat van staatstoelaes afhanklik is, wat daartoe sal lei dat hulle hul selfseggenskap en waardigheid terugkry en daarmee saam sal dit ook ’n positiewe uitwerking op misdaad hê.”